Document ID: 32012R0865

KOMISSION TÄYTÄNTÖÖNPANOASETUS (EU) N:o 865/2012,
annettu 21 päivänä syyskuuta 2012,
neuvoston asetuksen (EY) N:o 1234/2007 soveltamista koskevista yksityiskohtaisista säännöistä oliivialan toimijaorganisaatioiden sekä niiden toimintaohjelmien ja rahoituksen osalta annetun asetuksen (EY) N:o 867/2008 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 103 artiklan 2 kohdan kolmannen alakohdan yhdessä sen 4 artiklan kanssa,
sekä katsoo seuraavaa:
(1)
Komission asetuksen (EY) N:o 867/2008 (2) 11 artiklan mukaisesti oliivialan toimijaorganisaatioille voidaan maksaa vakuuden asettamista vastaan ennakkoa, jonka määrä on enintään 90 prosenttia vuotuisista tukikelpoisista menoista. Tätä varten jäsenvaltio maksaa viimeistään toimintaohjelman kunkin toteuttamisvuoden alkamista seuraavan kuukauden lopussa ensimmäisen erän.
(2)
Talouskriisin vuoksi tällä toimenpiteellä, jonka tavoitteena on mahdollistaa töiden nopea aloittaminen, ei kuitenkaan ole ollut toivottua vaikutusta Kreikassa. Koska tietyille toimijaorganisaatioille, jotka eivät ole talouskriisistä johtuen pystyneet asettamaan asetuksen (EY) N:o 867/2008 11 artiklan 4 kohdassa säädettyä vakuutta, ei ole voitu maksaa mainitun artiklan 2 kohdassa tarkoitettua ennakkoa, minkä vuoksi ne eivät ole aloittaneet kauden 2012-2015 ohjelmiensa toteuttamista.
(3)
Näissä olosuhteissa kyseiselle jäsenvaltiolle olisi annettava mahdollisuus maksaa poikkeuksellisesti asetuksen (EY) N:o 867/2008 11 artiklan 2 kohdan ensimmäisessä alakohdassa tarkoitettu ennakon ensimmäinen erä 30 päivään syyskuuta 2012 asti, jolloin edunsaajat voisivat käyttää uudelleen aikaisempia toimintaohjelmia varten asettamiaan ja tällä välin vapautettuja vakuuksia, mikäli kaikki asianmukaiset edellytykset täyttyvät.
(4)
Sen vuoksi asetusta (EY) N:o 867/2008 olisi muutettava.
(5)
Toimenpiteen tehokkuuden varmistamiseksi tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
(6)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Lisätään asetuksen (EY) N:o 867/2008 11 artiklan 2 kohtaan alakohta seuraavasti:
”Poiketen siitä, mitä ensimmäisessä alakohdassa säädetään, Kreikka voi maksaa asianomaisille toimijaorganisaatioille kauden 2012-2015 hyväksyttyjen toimintaohjelmien ensimmäisen toteuttamisvuoden osalta ennakon ensimmäisen erän, jonka suuruus on puolet 1 kohdassa tarkoitetusta määrästä, viimeistään 30 päivänä syyskuuta 2012.”
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä syyskuuta 2012.

Labels: 2
18
19
6